**Ukupno dosad 1011 osoba zaraženih koronavirusom**

**Trenutno je potvrđeno ukupno 1011 osoba zaraženih koronavirusom, a 88 osoba je ozdravilo. Dosad je sedam osoba preminulo.**

**VAŽNO! Od 1. travnja se zaražene osobe prikazuju prema evidenciji mjesta prebivališta, za razliku od dosad, kad se statistika vodila prema lokaciji uzimanja uzorka. Te će promjene utjecati na broj po županijama radi točnijeg prikaza, ali ne na ukupan broj.**  
  
Trenutno je potvrđeno ukupno **1011 osoba zaražene koronavirusom**, a 88 osoba je ozdravilo. Sedam osoba preminulo je od koronavirusa. 35 osoba je trenutačno na respiratoru.  
  
Dosad je obavljeno ukupno 8352 testiranja: 672 u posljednja 24 sata.   
  
Kad je riječ o djelatnicima zdravstvenog sustava, oboljelo je 57 liječnika, 10 stomatologa, 53 medicinske sestre i medicinskih tehničara, 6 ljekarnika i 8 administrativnih djelatnika.  
U samoizolaciji je 5 djelatnika Hrvatskog crvenog križa. Oboljela su 3 vatrogasca te 9 policajaca. 93 policijska službenika su u samoizolaciji, a 91 ih je izašlo iz samoizolacije. Pozitivno je 8 djelatnika HV-a, 4 u Litvi i 4 u Hrvatskoj.  
  
Ministarstvo vanjskih i europskih poslova izdalo je uputu o smanjivanju putovanja za građane koji žele doći u domovinu tijekom Uskrsa. I dalje vrijedi preporuka HZJZ-a o ograničavanju putovanja, i iz inozemstva i u inozemstvo, te unutar Hrvatske.  
  
Županijski centri 112 dobili su dosad ukupno 3655 dojava o kršenju samoizolacije. Kod 1024 osoba utvrđeno je kršenje samoizolacije, o čemu je obaviješten Državni inspektorat.  
  
Od srijede je aktivan i sustav e-propusnica. Od 6. travnja bit će moguće izdavanje samo e-propusnica. Više o e-propusnicama i načinu izdavanja pogledajte [OVDJE](https://www.koronavirus.hr/od-danas-dostupan-sustav-e-propusnice/364). U četvrtak do 12 sati izdano je 12736 e-propusnica: za 8740 osoba propusnice su izdali poslodavci, za 3578 osoba stožeri civilne zaštite, za 215 osoba liječnici, a za 193 osobe tijela državne uprave.  
  
U subotu je Nacionalni stožer donio i nove mjere koje se odnose na [radno vrijeme trgovina](https://www.koronavirus.hr/odluka-o-radnom-vremenu-trgovina/264), ali i Odluku koja jasno propisuje sve epidemiološke te zaštitne mjere kod [taxi prijevoznika](https://www.koronavirus.hr/odluka-o-mjerama-zastite-za-taxi-prijevoznike/263).  
  
Nacionalni stožer civilne zaštite donio je u petak dodatne mjere kako bi se spriječili dodatni socijalni kontakti. Mjere su vezane uz sklapanje braka i životnog partnerstva te pogreba. Prema novim pisanim odlukama, vjenčanja i pogrebi će se organizirati u krugu najuže obitelji, uz nazočnost službene osobe, ali samo pod uvjetom da nitko nema respiratorne simptome. Zatvorena su dječja igrališta i sportska igrališta.  
  
Na snazi je i dalje čitav niz mjera kojima je za cilj osigurati strože mjere socijalnog distanciranja, a u svrhu ublažavanja mogućnosti širenja epidemije. Podsjećamo na potrebu pridržavanja mjera osobne higijene i socijalnog distanciranja svakog pojedinca: u zatvorenim prostorima potrebno je držati distancu od 2 metra, na otvorenom prostoru od 1 metar.  
  
Zatvaraju se sve ne-esencijalne djelatnosti, sa svrhom da se, što je više moguće, zaštite osobe starije od 65 godina te kronično bolesni.  
  
**Najbolja obrana od ovog virusa jest održavanje osobne higijene i izbjegavanje bliskih kontakta.  
Zato se ovim mjerama zatvaraju djelatnosti u kojima je više osoba u bliskom kontaktu te se zabranjuje okupljanje više od 5 osoba.**  
  
Postoji veliki niz uslužnih djelatnosti koje nisu zatvorene, osigurana je normalna opskrba. Teretni promet normalno funkcionira, baš kao i opskrbne linije. Postignut je dogovor sa susjednim državama u svrhu organizacije opskrbe i prijevoza koji normalno funkcioniraju. Putnički promet je praktički stao.  
  
Poslodavci su dužni organizirati rad od kuće, organizirati telekonferencije, otkazati službena putovanja, zabraniti dolazak na posao radnicima koji boluju od akutnih respiratornih bolesti.  
  
Lokalni civilni stožeri bit će zaduženi za provedbu te mjere.  
  
Vrijedi i privremena zabrana kretanja osoba preko graničnih prijelaza.  
  
Hrvatskim državljanima omogućit će se povratak u RH, a državljanima članicama EU povratak u matične države.  
  
Izuzeci se odnose na zdravstvene djelatnike, stručnjake za skrb o starijima, prekogranične radnike; na policijske službenike, timove civilne zaštite, vojno osoblje, međunarodno vojno osoblje, putnike u tranzitu, a to će se morati osigurati dodatno.  
  
**Sve trgovine koje će raditi će morati poštivati mjere Hrvatskog zavoda za javno zdravstvo**, a HZJZ će izdati preporuke za prijevoz koje će vrijediti na nacionalnoj razini.  
  
Podsjećamo da se osobe u samoizolaciji moraju striktno pridržavati [uputa koje su im dane](https://www.koronavirus.hr/sto-znaci-samoizolacija-i-kako-je-provoditi/84).  
  
Od srijede, 18. ožujka vrijede posebne mjere koje će se primjenjivati sljedećih 30 dana, a koje će bitno utjecati na starije osobe kao najugroženiju skupinu. Mjere imaju za cilj zaštititi starije od zaraze. Sve informacije o posebnim mjerama možete pronaći [ovdje](https://www.koronavirus.hr/sto-znaci-samoizolacija-i-kako-je-provoditi/84).  
  
Na snazi su i dalje donesene mjere za smanjenje unosa bolesti u populaciju i jačanje nadzora nad širenjem koronavirusa.  
  
**Najbolja zaštita je** [**poštivanje mjera prevencije**](https://www.koronavirus.hr/sto-moram-znati/o-prevenciji/vazne-upute-kako-sprijeciti-zarazu-koronavirusom/38) **te izbjegavanje dodirivanja očiju, nosa i usta.**  
  
Press konferenciju od četvrtka, 2.4. potražite ovdje.